कुंडली नहीं मिलती तो देव अजयपाल कराते शादी; माता निशु सोने की महारानी
हिमाचल प्रदेश के मंडी जिले में ऐतिहासिक अंतरराष्ट्रीय शिवरात्रि महोत्सव चल रहा है, जिसमें जिलेभर से करीब 216 देवी-देवता आए हुए हैं। यह देवता करीब 7 दिन रुकेंगे।
हिमाचल प्रदेश के मंडी जिले में ऐतिहासिक अंतरराष्ट्रीय शिवरात्रि महोत्सव चल रहा है, जिसमें जिलेभर से करीब 216 देवी-देवता आए हुए हैं। यह देवता करीब 7 दिन रुकेंगे। वहीं अपने देवताओं के दर्शन करने लिए हजारों श्रद्धालु मंडी का रूख कर रहे हैं।
दरअसल, मंडी का शिवरात्रि महोत्सव हिमाचल प्रदेश के साथ-साथ पूरे भारतवर्ष में लगने वाला अब तक का सबसे बड़ा देव मेला है। महाभारत और रामायण से जुड़े ऋषि मुनि भी हिमाचल प्रदेश के जिला मंडी में निवास करते थे और लोगों की दुख और तकलीफों को दूर करते हैं।
महोत्सव में जितने भी देवी-देवता आए हुए हैं, सबका एक इतिहास है और उनके देवी-देवती बनने की पौराणिक कथा है। हम आपको ऐसे ही कुछ देवी-देवताओं के के इतिहास और देवता के रूप में उनके प्रचलित होने की कथाओं के बारे में बता रहे हैं...
1. माता निशु की पाराशरी: सोने की महारानी
इन देवी का मंदिर मंडी जिला मुख्यालय से 25 किलोमीटर दूर कटौला के निशु गांव में है। इनके पास मंडी में आए सभी देवताओं और देवियों से ज्यादा सोना है। एक बार माता सोने से सज धज कर मंडी आ गई थीं तो मंडी के राजा सूरज सेन द्वारा इनके सोना पहनने पर बैन लगा दिया गया था। राजा के आदेश पर इन्होंने अपना सारा सोना त्याग दिया। तब से वे चांदी पहनकर मंडी आती हैं, लेकिन जब पराशर का प्रसिद्ध मेला लगता है तो माता सोने से सज धज कर पराशर पहुंचती हैं।
2. माता कश्मीरी ( मुराह): एक परिवार के घर रुकतीं
इन देवी का मंदिर थाची की मुराह घाटी में है। यह हर साल सोने चांदी से सज धज कर मंडी आती हैं। इनका एक और इतिहास भी है कि यह अपने पारंपरिक स्थान यानी मंडी के एक परिवार के घर में ही रुकती हैं। इसके अलावा माता कहीं और नहीं जातीं।
3. माता भगवती नाऊ: राज परिवार की माता
इन देवी को नाऊ पनाऊ माता भी कहा जाता है। इनका मंदिर मंडी जिला मुख्यालय से 55 किलोमीटर दूर पनारसा नामक स्थान पर है।मान्यता है कि यह राज परिवार की सबसे अहम माता हैं और साल में एक बार इनके मंदिर में एक बड़ा त्योहार मनाया जाता है। उस त्योहार में भगवती नाऊ माता के आशीर्वाद से लोगों को हर कष्ट से निजात मिलती है।
4. देव चुंजवाला ऋषि: शिव के स्वरूप
देव चुंजवाला मंडी की थाची वैली से संबंध रखते हैं। यह वैली के बड़े देवता के रूप में माने जाते हैं। इन्हें शिव का रूप कहा गया है। पूरे इलाके की रक्षा का जिम्मा इन्हीं पर है। लोग भी अपनी मदद लेकर इस देवता के दरबार जाते हैं। देवता भी तत्काल अपने भक्तों की फरियाद सुनकर उसे पूरा करते हैं।
5. देव अजयपाल ऋषि: ब्राह्मण का रूप
यह देवता मंडी की द्रंग विधानसभा से हैं और इन्हें ब्राह्मण का रूप माना जाता है। मान्यता है कि यह देवता अपने सानिध्य में उन लोगों की शादी करवाते हैं, जिनकी कुंडली आपस में नहीं मिलती। इस देवता के पास इतनी शक्ति है कि यह कुंडली दोष के बाद भी निर्विघ्न शादी करवाते हैं और स्वयं उस शादी में शामिल होते हैं।
